钦定古今图书集成/明伦汇编/交谊典/第063卷 > 宋册府元龟 > 《上张燕公书》房琯
## 钦定古今图书集成/明伦汇编/交谊典/第063卷 > 宋册府元龟 > 《上张燕公书》房琯

窃惟当今主英臣诚，海平天清，干相国者，更言朝廷
之遗阙，黔黎之艰阻，妄矣。琯直以有词，不自明征，积
心无与消散，此亦一夫不获，愿就相门陈之。或议“相
门重深，贱士罕及，进言不少，非人则废，退而复念，止
于旬时。若借人为容，则耻殊特达；欲持情径往，则惧
致忽遗。思所以自奇，图，左右见异，僭用旧礼，献此琬
珪，冀贽列得启其书，书穷思见其人矣。至有轻好行
怪，易为犯德，琯非敢如此也，愿左右明之。”琯尝闻既
往布衣之士，亦贱者也，而一人下之，三公崇之，将欲
分其贤愚，而系其理乱。琯自料必不能有损益于盛
朝，徒亦形似英哲之踪，辱累珪璋之德。希左右以公
选，琯因以私进。所私者，则敢终而言之。琯幼为先相
国弃委翳于蓁芜之下，因物遂迁，与农者莫辨，不忍
窘厄，然后以菑获为怀，将祗若遗谋，乃发前言筐箧
有相公述作焉，有先君鉴诫焉。约之立言，依以扶信，
若赴古道则适，若逢今人则乖。或谓之非，或谓之是。
求我哲匠，系此困蒙，顾此身在下流，无闻上士，未足
为先君之嗣，不可见先君之友，况有贵贱之异，为之
隔阔乎？深惟达音者希，恐不可再得。忽不知相国之
富贵如此，琯之贫贱又如此期相国乃曰：“人以道义
求我，我不当以贵贱隔之。”借如宣父有相国之贵，宁
拒游夏之徒欤？夫其此心，千载一用，岂琯也当之？又
见《礼经》有难进易退者，戒贪也；起人来学者，劝道也；
琯趣仁者而久未行，何乎？衣惟素褐，乘非车马，阍人
斥之，驭者排之，长衢高门，骤拜左右，则近于论诉，岂
闻道之士乎？故献玉贡书，以先其意，或垂善诱，使得
登其门。假以温和之颜，赐其清闲之宴，大观宗庙，旁
见百官，上谘为人之纪纲，次及作文之利害，然后陈
百一之诫，讽《南山》之诗，醉德写诚，俯而告退，琯之愿
也，未敢忘也。若其取于是日，许时入奉，一岁之内，得
再厕法曹舍人，闻《诗》《礼》焉，人子毕矣，岂有恨哉！至如
笥有衣裳，天有秩序，圣君在上，何人不欲？如琯今日未敢生心，傥见露之时，为左右所器，亦愿起自燕国
门下，令众人别意瞻瞩也。贪竭鄙志，不觉多言，妨尘
宴私，忧危失措。傥左右垂无穷之惠，降不测之礼，锡
数字之答，加一介之使，则相国保下士之誉，小人获
见知之荣。光照微躯，价传多士，辄饰琐貌，以俟轩车。